ΑΠΟΦΑΣΗ ΤΟΥ ΣΥΜΒΟΥΛΙΟΥ της 11ης Νοεμβρίου 1980 περί τροποποιήσεως της αποφάσεως 75/328/Ευρατόμ "περί της συστάσεως της κοινής επιχειρήσεως Schnell-Brueter-Kernkraftwerksgesellschaft mbH (SBK)" ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Κοινότητος Ατομικής Ενεργείας, και ιδίως το άρθρο 47, την πρόταση της Επιτροπής, Εκτιμώντας: ότι η σύσταση της Schnell-Brueter-Kernkraftweksgesellschaft mbH (SBK) ως κοινής επιχειρήσεως έγινε με την απόφαση 75/328/Ευρατόμ(1) του Συμβουλίου- ότι η SBK ζήτησε να προσαρμοστεί αυτή η απόφαση στα σημερινά δεδομένα- ότι η συμμετοχή της SBK στην εταιρία NERSA, που είναι ο φορέας του σταθμού επιδείξεως Super-Phenix, θα της επιτρέψει να επωφεληθεί από τις τελευταίες τεχνικές προόδους σ' αυτόν τον τομέα- ότι είναι σκόπιμο να προσαρμοστεί ο σκοπός της κοινής επιχειρήσεως προς το σκοπό της εταιρικής συμβάσεως της SBK που ήδη έχει εγκριθεί από το Συμβούλιο, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο άρθρο 1 της αποφάσεως 75/328/Ευρατόμ, η δεύτερη παράγραφος αντικαθίσταται από το ακόλουθο κείμενο: "Σκοπός της εταιρίας είναι η ανάπτυξη της τάξεως των αντιδραστήρων ταχέων ηλεκτρονίων μέχρι το στάδιο της εμπορίας, με την κατασκευή και την εκμετάλλευση στο Kalkar ενός προτύπου σταθμού ατομικής ενεργείας, εξοπλισμένου με αντιδραστήρα ταχέων ηλεκτρονίων που χρησιμοποιεί ως ψυκτικό μέσο το νάτριο, και με τη συμμετοχή σε εταιρίες παραγωγής ενεργείας που έχουν σκοπό την κατασκευή και την εκμετάλλευση αντιδραστήρων ταχέων ηλεκτρονίων που χρησιμοποιούν ως ψυκτικό μέσο το νάτριο." Άρθρο 2 Η παρούσα απόφαση απευθύνεται στα Κράτη Μέλη και στην SBK. Έγινε στις Βρυξέλλες, στις 11 Νοεμβρίου 1980.

[Source: multi_eurlex | Tokens: 1477]